Boewe stroop ambulans, hou paramedici aan(Foto: SAPD Mpumalanga) ŉ Ambulans is Sondagaand in Belfast, Mpumalanga voorgekeer en die paramedici is gyselaar gehou deur die rowers. Brig. Selvy Mohlala, woordvoerder van die polisie, sê die nooddienste het dieselfde dag ŉ vreemde oproep ontvang oor ŉ vrou wat in kraam was op ŉ plaas naby Belfast in Spitzkopweg. “ŉ Ambulans is na die toneel ontplooi. Die paramedici het egter om 21:30 weer ŉ oproep ontvang en die persoon het hulle versoek om hom op ŉ sekere plek te ontmoet sodat hy hulle aanwysings kan gee na die toneel. Hulle was onbewus daarvan dat dit eintlik ŉ rooftog was onder voorwendsel van ŉ noodgeval.” Toe die ambulans by die ligging opgedaag het, het twee mans met klapmusse hulle oorval. “Hulle het die paramedici gyselaar gehou en hulle selfone gesteel voor hulle met kabelbinders vasgebind is. Die ambulans is daarna na ŉ ander toneel geneem waar nog vyf rowers by hulle aangesluit het.” Die verdagtes het die ambulans gestroop van die ratkas, enjin, twee bande en die battery. Die geraamde waarde van die gesteelde onderdele beloop sowat R300 000. “Hierdie onderdele is in ŉ ander voertuig gelaai en die verdagtes het verbasend die paramedici se selfone teruggegee voor hulle van die toneel gevlug het.” Die paramedici kon hul toesighouer in kennis stel en hulle is gered. ŉ Saak van roof is by Belfast-polisie aanhangig gemaak en ŉ soektog is van stapel gestuur na die vermeende rowers. Lt.genl. Semakaleng Daphney Manamela, provinsiale polisiekommissaris, het die voorval ten sterkste veroordeel. “Ons kan nie toelaat dat só situasie weer gebeur nie. Ons sal alles in ons vermoë doen om seker te maak dat die verdagtes aan die pen ry.”